ศุลกากรฟันหนีภาษี แอบนำเข้ารถมือ2
ศุลกากรจับมือ ป.ป.ท. เตรียมฟันธุรกิจนำเข้ารถยนต์มือ 2 โดยใช้สิทธินักเรียนไทยในต่างแดน หลังพบทำเป็นขบวนการปลอมแปลงใบอนุญาต
15 มี.ค. 2555

ศุลกากรจับมือ ป.ป.ท. เตรียมฟันธุรกิจนำเข้ารถยนต์มือ 2 โดยใช้สิทธินักเรียนไทยในต่างแดน หลังพบทำเป็นขบวนการปลอมแปลงใบอนุญาต
นายสมชาย พูลสวัสดิ์ อธิบดีกรมศุลกากร เปิดเผยว่า ขณะนี้กรมได้ร่วมมือกับสำนักงานคณะกรรม การป้องกันและปราบปรามการทุจริตในภาครัฐ (ป.ป.ท.) และกรมการขนส่งทางบก เกี่ยวกับแนวทางป้องกันการนำเข้ารถยนต์มือ 2 ทั้งคัน โดยใช้สิทธินักเรียนไทยในต่างประเทศ ซึ่งการดำเนินการดังกล่าวจะต้องได้รับใบอนุญาตจากทางกระทรวงพาณิชย์ 
ทั้งนี้ ที่ผ่านมาพบว่ามีการปลอมแปลงใบอนุญาตดังกล่าวเป็นจำนวนมาก เนื่องจากการนำเข้ามาขายในประเทศ มีราคาถูกกว่าการนำเข้ารถใหม่
สำหรับหลักเกณฑ์การนำเข้ารถยนต์เก่าใช้แล้วมาในประเทศไทย ผู้ใช้รถเก่าที่อยู่ในต่างประเทศต้องครอบครองรถยนต์ที่ต่างประเทศไม่น้อยกว่า 1 ปี 6 เดือน จากนั้นต้องติดต่อกรมการค้าต่างประเทศ กระทรวงพาณิชย์ ซึ่งทางกรมศุลกากรจะดำเนินการตรวจข้อมูลย้อนหลัง หากได้รับการร้องขอ จาก ป.ป.ท. ว่า มีผู้ประกอบการนำเข้ารถเก่าไม่ถูกต้องหรือไม่
นอกจากนี้ กรมศุลกากรยังอยู่ระหว่างรอให้กรมขนส่งทางบกออกประกาศเกี่ยวกับกฎหมายการห้ามจดทะเบียนรถยนต์จดประกอบ หลังจากที่ได้มีการหารือกันระหว่างคลัง คมนาคม และพาณิชย์ ซึ่งได้มีข้อสรุปที่ชัดเจนแล้วว่าจะไม่รับจดทะเบียนรถยนต์จดประกอบ ซึ่งในส่วนนี้กรมการขนส่งทางบกจะต้องเร่งดำเนินการประกาศออกมาเป็นกฎกระทรวงภายใน 30 วัน หลังมีข้อสรุปดังกล่าว กรมศุลกากร จะตรวจสอบอย่างเข้มข้นว่ามีการสำแดงการนำเข้าเป็นอะไร